Første fredag i november er for mange mennesker en fast festdag. Når de første juleøl bliver åbnet, ender det som regel med flere, og for rigtig mange mennesker, ender det også med rigtig mange øller. Det betyder typisk også rigtig meget arbejde for Nordjyllands Politi, men i år overraskede nordjyderne poisitvt. - Der var sådan set ikke mere at lave end en almindelig aften, fortæller vagtchef ved Nordjyllands Politi Bruno Brix. Vagtchefen havde ellers forventet, at det ville blive en travl aften. - Jeg havde jo nærmest regnet med at detentionen ville blive fyldt, når først juleøllet flød, men så galt gik det ikke, fortæller Bruno Brix. Et enkelt sted gik det dog over gevind. På Pakhuset i Aalborg måtte en enkelt mand anholdes, hvor han blev sigtet for kvalifceret vold. - En engelsk statsborger kommer op at toppes med en anden på baren. Det udvikler sig så, og på et tidspunkt snitter han forurettede i ansigtet med et knust glas, hvorefter han sparker ham i ansigtet. Forurettede får en flænge i ansigtet, men det er det, vi betegner som lettere skader, fortæller Bruno Brix. Herefter blev den engelske statsborger anholdt og taget med på stationen. Han er lørdag formiddag blevet fremstillet i grundlovsforhør, hvor han er blevet varetægtsfængslet i 13 dage.

Opsummering:
Politiet havde forventet en masse ballade, da juleøllet begyndte at flyde fredag aften, men nordjyderne overraskede positivt.